देश की राजधानी दिल्ली के एक विद्यालय में पढऩे वाली मेरी पाँच वर्ष की बेटी से उसकी शिक्षिका ने पूछा कि उसकी मनपसंद सब्जी कौन-सी है। बेटी ने उत्तर दिया मुनगा, सहजन। शिक्षिका को समझ नहीं आया कि उसने क्या कहा। उसने मुनगा या सहजन नाम की किसी सब्जी के बारे में सुना ही नहीं था, खाना तो दूर की बात है। परंतु जब हमें यह पता चलता है कि यही मुनगा कुपोषण से पीडि़त देशों में स्वास्थ्यवर्धक भोजन उपलब्ध कराने के लिए भारी मात्रा में अपने देश से निर्यात किया जाता है तो निश्चित ही हमें आश्चर्य होगा। मुनगा जिसका प्रचलित नाम सहजन है, की फलियां दिल्ली के बाजारों में आसानी से बिकती मिल जाती हैं, परंतु दिल्लीवासी उसे खाने का तरीका नहीं जानते। चाहे हम आज सहजन का उपयोग भूल रहे हों, लेकिन आज का भोजन-विज्ञान सहजन को एक सुपर फूड मानने लगा है।